Lene Jensen (S), 2003-11-26:
Som den forrige ordfører sagde, behandler vi her et forslag, der sigter mod at rette op på, hvad jeg kalder for en himmelråbende urimelighed, nemlig at det er blevet uforholdsmæssigt meget dyrere for handicappede at gå på aftenskole.
Nu hørte vi ikke så meget fra Venstres ordfører om baggrunden for det her forslag, så det vil jeg godt hæfte mig en lille smule ved.
Det var allerede dengang åbenlyst, at priserne ville stige ganske meget for alle og særlig dramatisk for de handicappede.
Et eller andet sted burde det altså ikke komme bag på hverken regeringen eller Dansk Folkeparti, fordi både vi og andre partier og mange deputationer i Folketingets Uddannelsesudvalg i klare og højlydte vendinger gjorde opmærksom på det her problem.
Jeg kan huske, at vi stod her ved førstebehandlingen og ved andenbehandlingen og ved tredjebehandlingen og påpegede de her problemer.
Alligevel gennemførte man altså sin politik, og det er så den politik, man nu - gudskelov for det - forsøger at afbøde de værste konsekvenser af.
Der har jo før været afsat penge, som skulle hjælpe handicappede til at deltage i aftenskoleundervisning, men der kom ikke så meget ud af det.
For sådan som jeg har forstået det, blev de nemlig ikke rigtig brugt.
Nu ruller man så sin egen politik tilbage, og lad det endelig være helt klart, at Socialdemokratiet støtter det her lovforslag, og vi er glade for, at handicappede medborgere nu igen bedre kan få råd til at gå på aftenskole.
Det manglede
da i øvrigt også bare andet.
Vi må notere os, at regeringen er blevet klog af skade.
Blot er det kedeligt, at nogle absolut skulle komme til skade, fordi man ikke ville lytte til dem, der vidste noget
om tingene og gjorde opmærksom på konsekvenserne af det her.
Man kunne jo i et lønligt øjeblik have håbet, at regeringen så havde benyttet lejligheden til også at lytte til dem, der ved noget om og til stadighed gør opmærksom på skadevirkningerne af regeringens politik på hele folkeoplysningsområdet.
Jeg ved ikke, hvor mange der skal til, der fravælger det her, før det går op for regeringen, at det ikke udelukkende er de handicappede, men også alle mulige andre mennesker, der ønsker at blive klogere på sig selv og deres samtid, som lider under den her politik.
Er det 20.000, eller er det 50.000, er det 100.000, er det 200.000, er det 300.000, der skal melde folkeoplysningen fra, før det går op for regeringen, at det her skyldes en politik, hvor man giver mindre tilskud til aftenskolerne?
Jeg har hørt fra AOF og også fra andre, at den samlede aktivitetsnedgang i aftenskolen er på ca. 15 pct.
Det vil sige, at det er over 200.000 borgere, der i givet fald har fravalgt det her.
Det er ikke de handicappede, men det er pensionisterne, det er børnefamilierne, det er de ledige, det er kontanthjælpsmodtagerne, og det er efterlønnerne - i skræmmende omfang de borgere, der har mest brug for det fællesskab, det netværk og den kompetenceudvikling, som man kunne finde på aftenskolen, før det blev for dyrt.
Alt i alt kan vi altså med det foreliggende forslag glæde os over, at de handicappede får mulighed for at få tålelige forhold, i hvert fald når det gælder brugerbetalingen.
Men det er altså knaldhamrende ærgerligt, at regeringen ikke vælger at rette op på hele sin fejlslagne sparepolitik i forhold til aftenskolerne og resten af folkeoplysningen.